สภานิติบัญญัติแห่งชาติ มีมติอนุมัติให้พระราชกำหนดแก้ไขเพิ่มเติมพระราชบัญญัติป้องกันและปราบปรามการค้ามนุษย์ พ.ศ.2551 พ.ศ.2562 มีผลบังคับใช้เป็นพระราชบัญญัติ
การประชุมของสภานิติบัญญัติแห่งชาติ หรือ สนช. เป็นพิเศษ วันนี้ (23 เม.ย.62) ที่ห้องประชุมประชาธิปก สถาบันพระปกเกล้า ได้พิจารณาพระราชกำหนดแก้ไขเพิ่มเติมพระราชบัญญัติป้องกันเเละปราบปรามการค้ามนุษย์ พ.ศ.2551 พ.ศ.2562 ที่คณะคณะรัฐมนตรีเป็นผู้เสนอ ทั้งนี้ พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน ชี้แจงว่า พระราชกำหนดนี้เป็นการแก้ไขเพิ่มเติมพระราชบัญญัติป้องกันและปราบปรามการค้ามนุษย์ เนื่องจากมีความจำเป็นเร่งด่วนที่ไม่อาจหลีกเลี่ยงได้ โดยการรับรองกฎหมายดังกล่าวเนื่องจากมีความจำเป็นต่อภาพลักษณ์ด้านสิทธิมนุษยชนของไทย และเป็นส่วนหนึ่งในเงื่อนไขการแก้ปัญหากรณีที่ประเทศไทยถูกสหภาพยุโรป (อียู) ให้ใบเหลืองจากปัญหาประมงผิดกฎหมาย แม้อียูจะปลดธงเหลืองให้ไทยขึ้นมาอยู่ในเธีย 2 แล้ว แต่ประเทศไทยจำเป็นต้องออกกฎหมายที่เกี่ยวข้องตามมาภายใน 1 ปี ซึ่งจะครบกำหนดสัญญาในวันที่ 1 มิถุนายนนี้ เพื่อประโยชน์ในการักษาความมั่นคงของประเทศ รวมถึงให้การพิจารณาคดีเกี่ยวกับการค้ามนุษย์สอดคล้องกับหลักมนุษยชนสามารถดำเนินคดี และลงโทษผู้กระทำความผิดได้อย่างเป็นธรรม         ด้านสมาชิก สนช.ส่วนใหญ่ อภิปรายสนับสนุนหลักการกฎหมายฉบับดังกล่าว เพราะจะทำให้การแก้ปัญหาการค้ามนุษย์ได้รับการแก้ไขให้หมดไปจากสังคมไทย ซึ่งที่สุดแล้วที่ประชุมจะมีมติเห็นชอบอนุมัติให้พระราชกำหนดนี้ มีผลบังคับใช้เป็นกฎหมายด้วยคะแนน 177 เสียง ไม่เห็นด้วยไม่มี และงดออกเสียง 4 เสียง